**Az autizmus-specifikus ellátás egyes kérdései a köznevelési intézményekben, érdekvédelmi aspektusok**

**Autisták Országos Szövetsége**

2013.11.11.

Készítette:

* Őszi Tamásné gyógypedagógus
* Szeleczki István gyógypedagógus

Hazánkban az elmúlt két évtizedben a közoktatás rendszerében kialakultak az autizmus-specifikus ellátás jogi és szakmai keretei, az intézményrendszer expanziója azonban nem tartott lépést a növekvő szükségletekkel, azaz a diagnózisok számának dinamikus növekedésével.

Elmondható, hogy az országban a minőségi autizmus-specifikus közoktatási ellátáshoz való hozzáférés igen nagy területi egyenetlenségeket mutat, tehát egyszerre vannak jelen a világszínvonalú jó gyakorlatok és az ellátás teljes hiánya. A legnagyobb minőségi és mennyiségi hiányt a korai fejlesztés, az integrált nevelés, a jó nyelvi és intellektuális képességű autista gyermekek óvodai és iskolai elhelyezése, valamint a súlyos viselkedésproblémákat mutató autista gyermekek, tanulók ellátása esetében látjuk.

### Fejlesztési javaslatok

1. Szükséges lenne az autizmus-specifikus eszközök tételes megjelenítésére a vonatkozó jogszabályban. Ez jelenleg hiányzik, annak ellenére, hogy ennek szakmai háttere részletesen kidolgozott, elérhető. (lásd pl.: Ajánlások az autizmus-specifikus alapszolgáltatások kialakításához a közoktatásban: működésük minimális és optimális szakmai feltételrendszere c. dokumentum FSZK 2010)

### Fontos lenne, hogy az országszerte működő, speciális csoportok, osztályok működésének szakmai specifikumait az átalakult köznevelési rendszer befogadja és ellenőrizze. Ennek alapja a 32/2012 EMMI rendelet 8. fejezete.

### A szakszerű működés szempontjából alapvetően fontos módszertani és szervezési kritériumok a következők:

### egyéni felmérés, tervezés és fejlesztés és ahhoz illeszkedő dokumentáció

### az órarend mellett az egyénre szabott napirendek szerinti szervezés biztosítása

### olyan gyermek: szakember arány biztosítása a fenntartó által (a súlyosság, a problémás viselkedések, a csoport heterogenitása függvényében), mely lehetővé teszi az egyéni és kiscsoportos fejlesztést és a problémás viselkedések megelőzését, kezelését

### a nem beszélő gyermekek, tanulók számára alternatív-augmentatív kommunikációs eszközrendszer biztosítása

### a strukturált oktatás, a vizuális környezeti támpontok, kognitív-viselkedésterápiás módszertan elérhetőségének biztosítása

### képzett szakember jelenléte:

### A képzett szakemberek jelenlétét az intézmények továbbképzési lehetőségeinek bővítése biztosíthatná. Ehhez szükség lenne a pedagógus képzés finanszírozási rendszerének átgondolására, vagy célzott pályázati lehetőségek biztosítására, melynek keretében a szakemberek tanulhatnának az autizmus spektrumzavar elméletéről és gyakorlatáról.

### Szakmai-módszertani támogatás folyamatos elérhetővé tétele az integráló intézmények számára az ellátórendszer minden szintjén. Integrációban az autizmusban képzett gyógypedagógus szakmai javaslatainak kötelező érvényesítése.

### Autizmus-specifikus módszertan és szaktudás elérhetővé tétele a középiskolákban és felsőoktatási intézményekben.

### Alapvetően fontos kérdés az ép intellektusú, de az autizmusban súlyosan érintett gyermekek, tanulók ellátásának rendezése. Ezt a kérdést a Köznevelési Törvény egyértelműen kezeli, hiszen az autizmus spektrum zavarral küzdő gyermek sajátos nevelési igényű intellektuális képességeitől függetlenül, de az intézményi gyakorlatban ez a szempont sokszor elsikkad. Az ép, vagy átlagon felüli intellektusú autizmussal élő gyermekek, tanulók helyzete azért különösen nehéz, mert a gyógypedagógiai intézmények gyakran elutasítják őket, mivel IQ eredményük alapján integrálhatónak gondolják őket. Természetesen az autizmus diagnózisa ép IQ mellett is speciális oktatási szükségleteket jelent, így speciális többlet-támogatás nélkül rendkívül nehéz az integráció megvalósítása. A többségi intézmények pedig szintén nem szívesen vállalják az autizmussal élők ellátását a feltételrendszer hiánya és a fogyatékosság ténye miatt.

### Fontos lenne megteremteni az integrált és szegregált rendszer közötti átmenet lehetőségét az autizmus specifikus előkészítő csoportok létrehozásával. Az előkészítő csoportok autizmus specifikus

### személyzettel

### környezetben

### módszertani feltételek között,

### ugyanakkor többségi intézményben működnek, lehetőséget adva a többségi intézmény életébe történő hatékony és eredményes bekapcsolódásra. Erre országszerte számos példa van, amelyek továbbgondolhatók, sztenderdizálhatók.

### A KLIK tankerületeiben készüljön felmérés, helyzetelemzés a köznevelés rendszerén belüli autizmus specifikus ellátás jelenlegi állapotáról, feltételeiről, létszámairól:

### speciális csoportok és ellátottak száma

### személyi, tárgyi módszertani feltételek, segítők, végzettségek (aut.spec.)

### eszközrendszer és módszertani háttér

### integráció

### utazó gyógypedagógiai hálózat által támogatott integráció

### belső (integráló intézményi) szakemberrel támogatott integráció

### szakszerű segítség nélkül zajló integráció

### szakszolgálati ellátás

### szakértői bizottság által évente diagnosztizált/vizsgált gyermekek száma

### korai fejlesztés, tanácsadás

### szakértői, módszertani, tárgyi háttere, feltételrendszere

### ellátott gyermekek száma

1. Az ellátási rendszerek egymásra épülése az alábbiakat jelenti:

* a korai felismerés keretében kiszűrt esetek diagnosztizálása a lehető legrövidebb időn belül történjék meg
* a diagnosztizált gyermekek jussanak hozzá az őket megillető
  + korai fejlesztéshez
  + nevelési, oktatási férőhelyekhez
* a köznevelési rendszerben álljon rendelkezésre a szakképzés autizmus spektrumzavarral élők számára specifikált rendszere
* a köznevelés, szakképzés területéről kikerülő fiatalok számára álljon rendelkezésre a szükségletekhez igazodó kimenet
  + szociális ellátás (pl. nappali intézmény)
  + foglalkoztatás
  + bentlakásos elhelyezés

## Autizmus –specifikus ellátás

Komplex, rendszer szemléletű megközelítés

|  |  |  |  |
| --- | --- | --- | --- |
| Szereplő, intézmény: | Terület: | Elvárt kompetenciák: | Egyéb szükséglet: |
| Védőnői szolgálat, házi gyermekorvos | Egészségügyi alapellátás | Autizmus spektrumzavar korai tüneteinek felismerése | Képzés, érzékenyítés |
| Bölcsőde | Szociális ellátás | Korai tünetek felismerése, ellátórendszer ismerete |
| Szakértői bizottság | Szakszolgálat | Korszerű diagnosztikai rendszerek ismerete, használata | Személyi és tárgyi feltételek |
| Gyermekpszichiátriai ellátás | Egészségügyi szakellátás |
| Kori fejlesztés | Szakszolgálat | Komplex fejlesztés | Személyi, tárgyi és módszertani feltételek |
| Óvoda | Köznevelés – integrált és szegregált ellátás | A szükségletekre, képességekre alapozott autizmus specifikus ellátás |
| Általános és középiskola |
| Utazó gyógypedagógiai hálózat | Köznevelés - EGYMI | Megfelelő intézményi partnerekkel zajló komplex, egyéni mentorálásra épülő integrációs nevelési-oktatási folyamatok |

Fontos még:

* az autizmus spektrumzavarban egyénenként különböző szükségletekhez igazodó, rugalmas
  + ellátásszervezés
  + adminisztratív és
  + személyi feltételek
* a szolgáltatások egymásra épülésének biztosítása
* területi hozzáférés biztosítása

Fontos területek:

* az ellátásterületek együttműködése
* az alapfeltételek biztosítása
  + személyi
  + tárgyi és infrastrukturális
  + módszertani
* megfelelő kapacitás kialakítása
* egységes szakmai alapelvek
* egységes minőségi kritériumok

**Diagnosztika a köznevelési intézményekben**

**Készítette: Csepregi András gyógypedagógus-pedagógiai szakpszichológus**

A nemzeti köznevelésről szóló törvény biztosítja a jogot, hogy valamennyi sajátos nevelési igény körbe tartozó, így valamennyi autizmussal élő gyermek, tanuló egyéni szükségleteinek megfelelő, sérülés-specifikus oktatásban részesülhet attól kezdődően, hogy problémáját diagnosztizálták. Ennek megszervezése lehet a korai gyógypedagógiai fejlesztés, óvodai, általános iskolai, középiskolai ellátás keretein belül, a többi gyermekkel, tanulóval együtt, vagy külön e célra létrehozott csoportban, intézményben.

A sajátos nevelési igényű gyermekek, tanulók a köznevelési törvény szerinti különleges bánásmód keretében történő ellátását a komplex (gyógypedagógiai – pszichológiai – orvosi) vizsgálatokon alapuló **szakértői vélemény** határozza meg. A szakértői vélemény elkészítése autizmus spektrum zavarok esetében a megyei/fővárosi szakértői bizottságok feladata.

E feladat fontossága ellenére a néhány felkészült, korszerű szemlélettel és gyakorlattal működő szakértői bizottság mellett rendkívüli nehézségek és kapacitásproblémák tapasztalhatók a korai azonosítás és a diagnosztika terén.

Tények, amelyeken változtatni kell:

* Aránytalanul sok idő telik el a szülői aggodalmak megjelenése és a szakemberekkel történő konzultációs lehetőségek, majd a pontos diagnózis megfogalmazása között. Ez fokozottan érvényes a jó nyelvi és intellektuális képességekkel rendelkező gyermekekre, akiknél kitolódhat a diagnózis akár az iskolai tanulmányok megkezdését követő időszakra is.
* A tapasztalatok azt bizonyítják, hogy amint az egészségügyben, a köznevelési feladatokat ellátó intézményekben sincs megfelelő számú diagnosztikus képzettséggel és tapasztalattal rendelkező szakember.
* A szakértői bizottságok helyzetét is elemző kutatásból (KEREKI és LANNERT, 2009)[[1]](#footnote-1) kiderül, hogy az általuk használt diagnosztikus eljárások többsége elavult, nem standardizált, szerzői jogokat sértő, engedély nélkül használt módszer. A fokozódó igény ellenére még csak a bizottságok töredéke rendelkezik autizmus-specifikus diagnosztikus eszköztárral (pl. ADI-R[[2]](#footnote-2), ADOS[[3]](#footnote-3)), illetve azok használatában képzett szakemberekkel.
* Bizonytalan az egészségügyi és az oktatási diagnosztikai összhang, esetleges a korai fejlesztést megalapozó korai diagnózis pedagógiai szempontú értelmezése, majd az óvodai és iskolai nevelési, oktatási szükségletek pontos és szakszerű megfogalmazása. Másrészt megfelelő diagnosztikus megállapítások az ellátás hiányosságai miatt nem tudnak érvényesülni, mivel autizmussal diagnosztizált gyermekek nagy aránya nem autizmus-specifikus nevelésben, oktatásban vesz részt a köznevelési intézményekben (bővebben lásd CSEPREGI és mtsai, 2011)[[4]](#footnote-4).

A diagnosztika terén tapasztalt problémák továbbgyűrűznek az ellátásban tapasztalható nehézségek felé, mint pl. csak a lakóhelytől távol érhető el autizmus-specifikus ellátás, illetve az óvoda, iskola nem a gyermek szükségleteinek megfelelő a tananyag, a szakemberek képzettsége vagy a protetikus környezet tekintetében.

**A helyzet javítását célzó AOSZ törekvések**

2008-ban Országos Autizmus Stratégia (AOSZ, 2008)[[5]](#footnote-5) készült, amely feladatul jelölte meg az autizmus spektrum zavarok szakszerű szűrésének és diagnosztizálásának biztosítását. Céljai között szerepel egyrészt az autizmus korai felismerés hatékonyságának javítása az egészségügyben, e téren kulcsfontosságú szereplők képzésével, a szűrési protokoll összeállításával, egy első szűrő rendszer feltételeinek kialakításával. Másrészt cél a gyermekkori és a felnőttkori diagnosztika rendszerének fejlesztése, az egészségügyben és a közoktatásban diagnosztikát végző szakemberek kapcsolatrendszerének kialakítása, standardizált diagnosztikus eszközök alkalmazására való képzettséggel rendelkező szakemberek körének bővítésével, diagnosztizáló centrumok kialakításával.

Az autizmussal élő személyek életkörülményeinek javítása céljából született kormányhatározat[[6]](#footnote-6) prioritásai közt említi a szűrés és a diagnosztika fejlesztését.

### Fejlesztési javaslatok

### A tapasztalható működészavarok enyhítésére, felszámolására a diagnosztikus eszközök, a szakemberek képzettségének és a diagnosztikai intézményrendszer intenzív fejlesztésére (tulajdonképpen az Autizmus Stratégia megvalósítására) van szükség:

### Az eszközök és eljárások fejlesztése terén sürgető feladat a szakértői bizottságok alapfelszereltségének kiegészítése az autizmus spektrum zavarok tüneteinek azonosításához, a fejlődés követéséhez szükséges eszközökkel (kérdőívek, ADI-R, ADOS eljárások és azok alkalmazásához elengedhetetlen technikai feltételek biztosítása). Emellett szükséges a fejlesztést megalapozó állapotfelméréshez használatos, autizmus-specifikus megfigyelési, vizsgálati eszközök biztosítása.

* **A szakemberektől elvárt kompetenciák** (bővebben: STEFANIK, CSEPREGI, 2010)[[7]](#footnote-7) elérése képzést igényel a szakértői bizottságokban. A szakemberek képzési területeire vonatkozó javaslataink: *a korai felismerés* **(**a tünetek azonosítása, a korai szűrésre alkalmas eljárások megismerése, alkalmazása), a*gyermekkori diagnosztika* **(**standardizált diagnosztikus eszközök, teljesítmény- képesség- és készségfelmérő eszközök alkalmazása, a komplex diagnosztikus tevékenység megismerése, gyakorlata, konszenzus-tréningek, szupervíziók biztosítása), a *serdülők, fiatalok vizsgálata* **(**a felnőttkori diagnosztikában alkalmazható diagnosztikus és teljesítmény-, képesség- és készségfelmérő eszközök alkalmazása). Támogatni kell az ”Autizmus spektrum pedagógiája” szakirányon, vagy ennek posztgraduális, szakirányú továbbképzési szakán végzett gyógypedagógusok alkalmazását.
* A felismerés és a-diagnosztikus folyamatban résztvevő **intézmények** között ki kell alakítani a célszerű munkamegosztást, tevékenységük **rendszerszemléletű koordinálását**. A hatékony szűrés érdekében szükséges az elsődleges jelzőrendszer megerősítése, az egészségügyi – szociális – köznevelési együttműködés erősítése.

### 

1. KEREKI J., LANNERT J. (2009) *A korai intervenciós intézményrendszer hazai működése*. Kutatási zárójelentés. SZMM, FSZK, Budapest [↑](#footnote-ref-1)
2. LE COUTEUR A., LORD C., RUTTER M. (2007) *Autizmus Diagnosztikus Interjú* – Javított változat. Kapocs Kiadó, Budapest [↑](#footnote-ref-2)
3. LORD, C., RUTTER, M., DILAVORE, P. C., RISI, S. (2007) *Autizmus Diagnosztikus Obszervációs Séma*. Kapocs Kiadó Budapest [↑](#footnote-ref-3)
4. CSEPREGI A., HORVÁT K., SIMÓ J. (2011) *Az autizmus spektrum zavarok szűrési-diagnosztikai modellje*. Fogyatékos Személyek Esélyegyenlőségéért Közalapítvány, Budapest [↑](#footnote-ref-4)
5. AOSZ, Autisták Országos Szövetsége (2008) *Országos Autizmus Stratégia. Középtávú intézményfejlesztési koncepció a 2008-2013-as időszakra*  [↑](#footnote-ref-5)
6. *A Kormány 1038/2010. (II. 18.) Korm. határozata az új Országos Fogyatékosügyi Program végrehajtásának 2007–2010. évekre vonatkozó középtávú intézkedési tervéről szóló 1062/2007. (VIII. 7.) Korm. határozat módosításáról* [↑](#footnote-ref-6)
7. Stefanik K., Csepregi A. (2010) *Irányelvek autizmus szakértői lista létrehozásához*. FSZK, Budapest [↑](#footnote-ref-7)